SKRIFTLIG FORESPØRGSEL E-2808/01

af Erik Meijer (GUE/NGL) til Kommissionen

(10. oktober 2001)

Om: Strukturel overskridelse af fristen for besvarelse af ikke-prioriterede skriftlige forespørgsler med 46,05 %

Fra september 1999 til begyndelsen af september 2001 har Kommissionen besvaret hundrede ikke-prioriterede skriftlige forespørgsler, som jeg har stillet. Den korteste tid for besvarelse af en ikke-prioriteret skriftlig forespørgsel var 18 dage, den længste ikke mindre end 125 dage. Den uofficielle ventetid var i gennemsnit ca. 61 dage, dvs. næsten ni uger. Dette er ensbetydende med en overskridelse af fristen med ((61,34 / 42) 100 % =) 46,05 %, beregnet fra den officielle dato for registrering af modtagelsen. Denne registreringsdato ligger i gennemsnit 18,75 dage, efter at jeg pr. e-mail og fax havde sendt forespørgslerne til den relevante parlamentariske tjenestegren. Kommissionen synes med hensyn til besvarelsen af ikke-prioriterede skriftlige forespørgsler at tage eksempel efter Rådet, som ved ikke sjældent at lade Europa-Parlamentets medlemmer vente seks måneder på et svar demonstrerer, at det helst vil have så lidt med Parlamentet at gøre som muligt. De tabeller, jeg har opstillet, fremsender jeg gerne efter anmodning; min e-mail adresse er emeijer@europarl.eu.int. Det fremgår af tabellerne, hvor længe en besvarelse af hver enkelt forespørgsel og pr. kommissionsmedlem varede: ud af 18 kommissionsmedlemmer var det kun Fischler, Monti og formanden, Prodi, der i gennemsnit reagerede inden for fristen.

Idet jeg er gået ud fra, at behandlingen af de forespørgsler, jeg har stillet, ikke afviger meget fra behandlingen af de øvrige EP-medlemmers forespørgsler, bedes Kommissionen besvare følgende spørgsmål om proceduren i al almindelighed:

1. Er Kommissionen klar over, at ikke-prioriterede skriftlige forespørgsler i henhold til artikel 44, stk. 6, i Europa-Parlamentets forretningsorden skal besvares inden seks uger? Føler Kommissionen sig bundet af denne frist?

2. Gælder Kommissionens svar på min skriftlige forespørgsel E-2806/00(1), hvori den i forbindelse med andre forsinkelser udtalte, at den til stadighed nyvurderer sine egne resultater og tilstræber forbedringer, også en hurtigere besvarelse af ikke-prioriterede skriftlige forespørgsler?

3. Kan de i EU stadig mere udbredte metoder med benchmarking, best practices og peer pressure også anvendes på Kommissionen selv, hvad angår besvarelsen af skriftlige forespørgsler fra Europa-Parlamentet?

4. Kan Kommissionen oplyse den gennemsnitlige tid for besvarelse pr. kommissionsmedlem for perioden 20. juli 1999 1. oktober 2001? Deler Kommissionen min forventning, nemlig at der ved øget oplysning om de virkelige tider for besvarelse vil opstå et sundt pres i generaldirektoraterne og kabinetterne, som så ikke vil stå tilbage for hinanden med hensyn til, hvor lang tid det tager at besvare en skriftlig forespørgsel?

5. Kan EP-medlemmerne ud over papirversionen af svarene på skriftlige forespørgsler samtidig modtage disse direkte pr. e-mail fra Kommissionen, så de ikke behøver at gennemrode de bjerge af skriftlig post, de modtager, og svarene på et så tidligt stadium som muligt f.eks. kan bringes til informanters og interesseredes kendskab eller kan sættes på politiske partiers websteder? I benægtende fald hvorfor ikke?

Kilde: min egen opgørelse over proceduren i forbindelse med de skriftlige forespørgsler, jeg har stillet.

(1) EFT C 163 E af 6.6.2001, s. 10.

Svar afgivet på Kommissionens vegne af Loyola de Palacio

(22. november 2001)

Kommissionen skal først bekræfte den store betydning, den tillægger det i EF-traktatens artikel 197 (tidligere artikel 140), stk. 3, fastslåede princip om, at parlamentsmedlemmerne fuldt ud kan udøve deres ret til at henvende sig direkte til Kommissionen for at få oplysninger med henblik på den politiske kontrol, Parlamentet skal udøve over Kommissionen.

Kommissionen har som målsætning at afgive svar på de forespørgsler, som de ærede medlemmer stiller den, inden for de af Parlamentet ønskede frister.

Kommissionen beklager, at den ikke har været i stand til at overholde fristerne i de tilfælde, det ærede medlem omtaler. Den kan imidlertid forsikre det ærede medlem om, at den til stadighed søger at kunne svare inden for den kortest mulige tid, bl.a. gennem en forenkling og en stadig større datamatisering af procedurerne. Denne udvikling har måske på kort sigt medført, at svartiden er blevet længere, men den skulle i fremtiden bidrage til at forbedre situationen.

Den tid, der er nødvendig for at udarbejde et udkast til et svar, for dets godkendelse af Kommissionen og dermed for, at Kommissionen kan afgive svar på en forespørgsel fra et parlamentsmedlem, afhænger af mange faktorer. Bl.a. af hvorvidt Kommissionen øjeblikkelig har adgang til oplysninger, eller om det er nødvendigt at foretage indgående undersøgelser for at kunne tage stilling og give de ønskede oplysninger. Statistikker over den tid, de enkelte generaldirektorater eller kabinetter gennemsnitlig anvender til at udarbejde udkast til svar, vil ikke kunne afspejle disse faktorer.

Kommissionen kan i øvrigt oplyse det ærede medlem om, at der allerede nu, sideløbende med at svaret til det pågældende parlamentsmedlem fremsendes pr. post, samme dag foretages en overførsel pr. elektronisk post til den relevante tjeneste i Parlamentet.